2013.gada 13.augustā Noteikumi Nr. 556

Rīgā (prot. Nr. 44 49.§)

**Grozījumi Ministru kabineta 2010.gada 19.janvāra noteikumos Nr.63 "Valsts aizdevumu izsniegšanas un apkalpošanas kārtība"**

Izdoti saskaņā ar

Likuma par budžetu un finanšu vadību

36.panta ceturto daļu

1. Izdarīt Ministru kabineta 2010.gada 19.janvāra noteikumos Nr.63 "Valsts aizdevumu izsniegšanas un apkalpošanas kārtība" (Latvijas Vēstnesis, 2010, 14.nr.) šādus grozījumus:

1.1. izteikt 37.punktu šādā redakcijā:

"37. Par piešķirto, bet vēl neatmaksāto aizdevumu pašvaldība, valsts speciālā budžeta izpildītājs, kapitālsabiedrība, vairāku pašvaldību veidota kapitālsabiedrība, ostas pārvalde vai zinātniskā institūcija maksā aizdevuma līgumā paredzētos aizdevuma procentus. Finanšu ministrs nosaka aizdevuma procentu likmes, izmantojot vienu no šādām metodēm:

37.1. aizdevumiem *euro* mainīgās procentu likmes nosaka kā 6 mēnešu, 12 mēnešu, 5 gadu un 10 gadu mainīgo likmi, pamatojoties uz:

37.1.1. procentu likmi, kāda piemērota atbilstošā termiņa finanšu resursiem, kurus Latvijas Republikas valdība piesaistījusi finanšu un kapitāla tirgū (parādzīmju un obligāciju sākotnējā izvietošana, kredītiestādes, citas valdības vai citas finanšu institūcijas aizdevumi) vai piesaistījusi no starptautiskajām institūcijām, tai skaitā Eiropas Komisijas;

37.1.2. aizvietojošu norādes likmi, kas noteikta, pamatojoties uz Valsts kases brīvi izvēlētu finanšu un kapitāla tirgus dalībnieku indikatīvām kotācijām. Ja vidējā aritmētiskā indikatīvā kotācijas likme 1,30 reizes pārsniedz pēdējo spēkā esošo procentu likmi, tad aizvietojošo norādes likmi aprēķina, pēdējo spēkā esošo procentu likmi reizinot ar koeficientu 1,30 un noapaļojot līdz trim zīmēm aiz komata;

37.2. aizdevumiem *euro* fiksētās procentu likmes nosaka, pamatojoties uz:

37.2.1. procentu likmi, kāda piemērota finanšu resursiem, kurus Latvijas Republikas valdība piesaistījusi finanšu un kapitāla tirgū (parādzīmju un obligāciju sākotnējā izvietošana, kredītiestādes, citas valdības vai citas finanšu institūcijas aizdevumi) vai piesaistījusi no starptautiskajām institūcijām, tai skaitā Eiropas Komisijas;

37.2.2. aizvietojošu norādes likmi, kas noteikta, pamatojoties uz Valsts kases brīvi izvēlētu finanšu un kapitāla tirgus dalībnieku indikatīvām kotācijām. Ja vidējā aritmētiskā indikatīvā kotācijas likme 1,30 reizes pārsniedz pēdējo spēkā esošo procentu likmi, tad aizvietojošo norādes likmi aprēķina, pēdējo spēkā esošo procentu likmi reizinot ar koeficientu 1,30 un noapaļojot līdz trim zīmēm aiz komata. Aizvietojošo norādes likmi nosaka tikai šādiem termiņiem – 6 mēneši, 12 mēnešu, 5 gadi, 10 gadu;

37.3. aizdevumiem ārvalstu valūtā procentu likmes nosaka atbilstoši šo noteikumu 42.punktā minēto aizdevumu nosacījumiem.";

1.2. svītrot 39.punktu;

1.3. izteikt 40. un 41.punktu šādā redakcijā:

"40. Aizdevumiem *euro* fiksētās procentu likmes nosaka visam aizdevuma termiņam un piemēro procentu likmi, kuras termiņš nav īsāks par aizdevuma galējo termiņu, bet mainīgās procentu likmes – katram likmes fiksēšanas periodam, procentu likmi fiksējot iepriekšējā perioda pēdējā darbdienā.

41. Īstermiņa aizdevumiem budžeta un finanšu vadībai *euro* valsts speciālā budžeta izdevumu segšanai procentu likmi nosaka atbilstoši Latvijas Bankas atlīdzībai par valdības finanšu resursu glabāšanu par vienu dienu, kas nav mazāka par nulle procentiem.";

1.4. aizstāt 43.punktā vārdu "nacionālajā" ar vārdu "*euro*".

2. Noteikumi stājas spēkā 2014.gada 1.janvārī.

## Ministru prezidents Valdis Dombrovskis

### Finanšu ministrs Andris Vilks